1 Ngwageng wa pele wa pušo ya Korese+ kgoši ya Peresia, Jehofa o ile a tutuetša+ Korese kgoši ya Peresia gore go phethege lentšu la Jehofa leo a le boletšego ka molomo wa Jeremia.+ Korese a dira gore mokgoši o kwagale+ mmušong ka moka wa gagwe, a ba a ngwala,+ a re: 2 “Se ke seo Korese kgoši ya Peresia a se boletšego:+ ‘Jehofa Modimo wa magodimong+ o nneile+ mebušo ka moka ya lefaseng, le gona yena o ntaetše gore ke mo agele ntlo Jerusalema,+ yeo e lego Juda. 3 Anke mang le mang go lena, yo e lego wa setšhaba sa gagwe, Jehofa Modimo wa gagwe a be le yena.+ Anke a rotogele Jerusalema, yeo e lego Juda, a yo aga ntlo ya Jehofa Modimo wa Isiraele lefsa, yena Modimo wa therešo,+ yeo e bego e le Jerusalema.+ 4 Mang le mang yo a šetšego lefelong leo a dulago go lona e le modiiledi,+ anke batho ba lefelong leo ba mo nee silifera, gauta, dithoto, diruiwa le sebego sa boithaopo tšeo di ntšhetšwago ntlo ya Modimo wa therešo yeo e lego Jerusalema.’”+ 5 Ke moka matona a dihlogo+ tša Juda le tša Benjamini le Baperisita le Balefi a tloga, gwa tloga le bohle bao moya+ wa Modimo wa therešo o bego o ba tutueditše gore ba rotoge ba yo aga ntlo ya Jehofa lefsa,+ yeo e lego Jerusalema. 6 Batho ka moka bao ba bego ba agišane le bona ba ile ba ba thuša+ ka go ba nea dibjana tša silifera, gauta, dithoto, diruiwa gotee le dilo tše dibotse, go sa balwe dilo ka moka tšeo di bego di neilwe ka boithatelo.+ 7 Kgoši Korese le yena a ntšha dibjana tša ntlo ya Jehofa,+ tšeo Nebukadinetsara a ilego a di tšea Jerusalema+ a di bea ntlong ya modimo wa gagwe.+ 8 Korese kgoši ya Peresia a di tliša go Mithiredathe yo e lego ramatlotlo gore a di bale gomme a di nee Sheshebatsara+ kgošana ya Juda.+ 9 Palo ya tšona še: diroto tša gauta tše masometharo, diroto tša silifera tše sekete (1 000) le dibjana tše dingwe tše masomepedi-senyane, 10 meruswana e masometharo+ ya gauta, meruswana ya silifera ya mohuta o mongwe e makgolonne le lesome (410) le dibjana tše dingwe tše sekete (1 000). 11 Dibjana ka moka tša gauta le tša silifera e be e le tše dikete tše hlano-makgolonne (5 400). Sheshebatsara+ o ile a tliša dilo ka moka Jerusalema, a tla le mathopša+ ao a tšwago Babilona.